b'\n_START_ARTICLE_\nAlexandru Cernat\n_START_SECTION_\nCariera militar\xc4\x83\n_START_PARAGRAPH_\n\xc8\x98i-a \xc3\xaenceput cariera militar\xc4\x83 ca sublocotenent \xc3\xaen Regimentul 4 Infanterie, la v\xc3\xa2rsta de 24 \xc8\x99i a urcat treptele ierarhiei militare, astfel c\xc4\x83 \xc3\xaen 1873 a fost \xc3\xaenaintat la gradul de general de brigad\xc4\x83 \xc8\x99i a fost numit la comanda Diviziei 3 Infanterie._NEWLINE_La 2 aprilie 1877, generalul Cernat a fost numit ministru de r\xc4\x83zboi, calitate \xc3\xaen care, la 6 aprilie a decretat mobilizarea armatei \xc8\x99i a decis ap\xc4\x83rarea frontierei de sud a \xc8\x9b\xc4\x83rii de atacurile otomane._NEWLINE_Rusia a declarat r\xc4\x83zboi otomanilor la 24 aprilie 1877. La 12 aprilie 1877, Rom\xc3\xa2nia a permis trupelor ruse\xc8\x99ti s\xc4\x83 treac\xc4\x83 pe teritoriul s\xc4\x83u \xc3\xaen drum spre Turcia, iar Turcia a bombardat ora\xc8\x99ele rom\xc3\xa2ne\xc8\x99ti de pe Dun\xc4\x83re. La 26 aprilie primele salve de tun trase de turci au lovit ora\xc8\x99ul Calafat. La 10 mai 1877 (stil vechi), Principatul Rom\xc3\xa2niei, aflat oficial sub suzeranitate otoman\xc4\x83, \xc8\x99i-a declarat independen\xc8\x9ba._NEWLINE_La 19 august 1877, Alexandru Cernat a fost numit comandant de opera\xc8\x9biuni al armatei \xc8\x99i, patru zile mai t\xc3\xa2rziu, a decis trecerea Dun\xc4\x83rii \xc8\x99i preg\xc4\x83tirea luptelor pentru cucerirea redutelor din jurul Plevnei. La 29 august, sub conducerea lui Cernat, armata rom\xc3\xa2n\xc4\x83 a cucerit reduta Grivi\xc8\x9ba 1, iar apoi una c\xc3\xa2te una toate fortifica\xc8\x9biile care protejau trupele turce\xc8\x99ti, astfel c\xc4\x83 la 28 noiembrie armata lui Osman-pa\xc8\x99a a fost nevoit\xc4\x83 s\xc4\x83 capituleze. \xc3\x8en urma acestui succes, Cernat a fost \xc3\xaenaintat la gradul general de divizie \xc8\x99i decorat cu mai multe ordine \xc8\x99i medalii rom\xc3\xa2ne\xc8\x99ti \xc8\x99i ruse\xc8\x99ti, \xc3\xaen cadrul unei ceremonii desf\xc4\x83\xc8\x99urate chiar pe c\xc3\xa2mpul de lupt\xc4\x83._NEWLINE_Alexandru Cernat a ocupat func\xc8\x9bia ministru al Ap\xc4\x83r\xc4\x83rii Na\xc8\x9bionale de dou\xc4\x83 ori, \xc3\xaentre 2 aprilie \xe2\x80\x93 19 august 1877 \xc8\x99i 19 martie \xe2\x80\x93 24 noiembrie 1878, fiind succedat, de fiecare dat\xc4\x83, de Ion C. Br\xc4\x83tianu._NEWLINE_Dup\xc4\x83 \xc3\xaencheierea R\xc4\x83zboiului de Independen\xc8\x9b\xc4\x83, generalul Cernat a fost numit \xc8\x99ef al Statului Major General (1881-1882). A trecut \xc3\xaen rezerv\xc4\x83 \xc3\xaen 1891, din func\xc8\x9bia de comandant al Corpului 2 de Armat\xc4\x83.\n_START_SECTION_\nCariera politic\xc4\x83\n_START_PARAGRAPH_\nAlexandru Cernat a activat \xc3\xaen cadrul Partidului Liberal, fiind ales deputat \xc8\x99i senator \xc3\xaen perioada 1864-1888. A fost \xc8\x99i vicepre\xc8\x99edinte al Senatului \xc3\xaen mai multe sesiuni. _NEWLINE_Alexandru Cernat a murit pe 8 decembrie 1893, la Nisa (Fran\xc8\x9ba) \xc8\x99i a fost \xc3\xaenmorm\xc3\xa2ntat \xc3\xaen Cimitirul Bellu, din Bucure\xc8\x99ti, fig. 34/7, monumentul s\xc4\x83u funerar fiind opera sculptorului Ioan Georgescu.'